
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind modificarea unor acte normative, cu care comisia noastră a fost sesizată în fond cu adresa Biroului Permanent nr.  PL.x 338 din 20 mai 2010.
	PREŞEDINTE,

Viorel ŞTEFAN 

RAPORT

asupra proiectului de Lege privind modificarea unor acte normative
Cu adresa nr. PL.x 338 din 20 mai 2010, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind modificarea unor acte normative.
La întocmirea raportului s-a avut în vedere avizul Consiliului Legislativ, avizul Comisiei pentru sănătate şi familie, avizul Comisiei juridice, de disciplină şi imunităţi, avizul Comisiei pentru agricultură, silvicultură, industrie alimentară şi servicii specifice, precum şi punctul de vedere negativ al Guvernului.
Prezentul proiect de Lege are ca obiect de reglementare  modificarea unor acte normative şi anume:
· Ordonanţa de urgenţă a Guvernului nr. 42/2004 privind organizarea activităţii sanitar-veterinare şi pentru siguranţa alimentelor, aprobată cu modificări şi completări prin Legea nr. 215/2004, cu modificările şi completările ulterioare, astfel: 

- se modifică alineatului (6) al articolului 48 în sensul ca un procent de 5% din taxe să se vireze la Fondul Naţional Unic de Asigurări Sociale de Sănătate pentru completarea sumelor necesare tratamentelor prevăzute în programele naţionale de sănătate pentru oncohematologie, transplant de organe, chirurgie cardiovasculară şi cardiologie intervenţională.

· Ordonanţa Guvernului nr. 42/1995 privind producţia de produse alimentare destinate comercializării, republicată, astfel:

- se modifică articolul 33 în sensul ca un procent de 5% din amenzi să se vireze la Fondul Naţional Unic de Asigurări Sociale de Sănătate pentru completarea sumelor necesare tratamentelor prevăzute în programele naţionale de sănătate pentru oncohematologie, transplant de organe, chirurgie cardiovasculară şi cardiologie intervenţională.

· Legea nr. 98/1994 privind stabilirea şi sancţionarea contravenţiilor la normele legale de igienă şi sănătate publică, republicată, astfel:

· se introduce un nou alineat, alin. (2), la articolul 36 în sensul ca un procent de 5% din amenzi să se vireze la Fondul Naţional Unic de Asigurări Sociale de Sănătate pentru completarea sumelor necesare tratamentelor prevăzute în programele naţionale de sănătate pentru oncohematologie, transplant de organe, chirurgie cardiovasculară şi cardiologie intervenţională.

În fapt, modificările propuse vizează suplimentarea Fondului Naţional Unic de Asigurări de Sănătate din surse ale unor autorităţi cu atribuţii de supraveghere în domeniul sănătăţii. Dar, prin modificarea Ordonanţei de urgenţă a Guvernului nr. 42/2004, 5% din veniturile proprii ale Autorităţii Naţionale Sanitar Veterinare urmează să se vireze către bugetul Fondului Naţional Unic de Asigurări de Sănătate, cu destinaţia prevăzută mai sus, ceea ce atrage după sine influenţe asupra subvenţiilor alocate de la bugetul de stat, acestei instituţii.

În consecinţă, prin aplicarea prevederilor prezentului act normativ nu s-a avut în vedere conţinutul articolului 15 alin.(1) din Legea nr. 500/2002 privind finanţele publice, cu modificările ulterioare.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerul Finanţelor Publice, doamna consilier Stancu Marilena şi din partea Casei Naţionale de Asigurări de Sănătate, doamna consilier Georgeta Ghintuială.
La lucrările comisiei au participat  30  deputaţi, din totalul de 35 membri ai comisiei.

Raportul comisiei a fost adoptat cu majoritate de voturi.
Proiectul de Lege a fost adoptat de Senat în şedinţa din data de 17.05.2010.

Proiectul de Lege, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind modificarea unor acte normative, în şedinţa din data de 28.09.2010, comisia propune respingerea acesteia conform celor prezentate mai sus.

